IISRAELI MÄED
Tere tulemast taas saatesarja Iisraeli mäed palvereisile!
Selles saatesarjas palvetame Samaaria juubeliaasta
ja Iisraeli põhjapoolsete hõimude ehk Efraimi naasmisega seotud asju.
Ole meile tänagi teejuhiks, Jeesus!
Eelmine kord lõpetasime ühise juubeliaastareisi
põhjamaalt tagasi Iisraeli mägedele.
Seekord valmistame ette uue etapi algust.
Piiblis järgneb juubeliaasta sisemisele tervenemisele
ja maale naasmisele varemete ülesehitamine.
Enne ehitusfaasi algust
tuleb vallutada maa, mille Jumal on andnud.
Oleme teinud suure rahvahulgaga selle prohvetliku reisi.
Nüüd on aeg aeg vallutada vaimus suure hulgaga Samaaria
Jumala plaanide teostumiseks.
Palvereisi lõpus räägime sellest,
kuidas selles saab praktiliselt osaleda.
Seekord läheme Gilgalisse, mis asub seal kandis,
kuhu Iisraeli hõimud esimest korda maale saabudes astusid.
Palvetame seal maa vallutamist ettevalmistavatel teemadel.
Vestleme teel täpsemalt, milles asi on.
Kui kõik Iisraeli hõimud viimane kord Iisraelimaale saabusid,
oli Jumal vabastanud nad Egiptuse orjusest
ja teinud neist endale rahva.
"Ma tahan elada Iisraeli laste keskel ja olla neile Jumalaks.
Ja nemad peavad tundma, et mina olen Issand, nende Jumal,
kes tõi nad Egiptusemaalt välja, et elada nende keskel." 2Mo 29:45-46
Rahvas oli Moosese juhtimisel liikvele läinud,
kuid ühe oma jõule toetuva valiku tõttu
ei saanud tema olla see, kes rahva siia kohale tõi.
Selleks oli vaja Joosuat, kes oli Jeesuse võrdpilt.
Tal on heebrea keeles isegi sama nimi.
Jumal rääkis Joosuale:
"Mooses, mu sulane, on surnud.
Ja nüüd võta kätte, mine üle Jordani, sina ja kogu see rahvas,
maale, mille ma annan neile, Iisraeli lastele!
Kõik paigad, kuhu teie jalatald astub, annan ma teile,
nagu ma Moosesele olen öelnud." Jos 1:2-3
Seejärel õhutas Jumal kolmel korral Joosuat olema vahva ja tugev.
Kus me nüüd oleme, Mia?
Oleme teel ida poole
ja laskume Jordani jõe orgu.
Kuidas rahva tulek siia maale Joosua ajal läks?
Hästi läks. Sest Jumal oli 40 aasta jooksul kõrbes
rahvast välja ajanud orjuse, mässu ja nurisemise.
Kui Joosua rääkis rahvale Jordani ületamise plaanist
ja Jumala tõotatud pärandmaa oma valdusse võtmisest,
vastas rahvas:
"Me teeme kõik, mida sa meid käsid,
ja läheme igale poole, kuhu sa meid läkitad.
Nagu me kõiges kuulasime Moosest, nõnda tahame kuulata sind!
Olgu ainult Issand, su Jumal, sinuga,
nagu ta oli Moosesega!" Jos 1:16-17
Kolm päeva hiljem ületasid iisraellased Jordani
ja Jumal tegi suure ime seoses jõe ületamisega.
Kui Issanda lepingulaegast kandvate preestrite jalad
astusid üle kallaste tulvavasse kevadisse Jordani jõkke,
jäi ülaltpoolt voolav vesi seisma,
"jäädes paisu taha (soome keeles: ühtse müürina)
väga kaugel Saartani linna külje all asuva Adami linna juures,
ja vesi, mis voolas alla lauskmaa merre, Soolamerre, kadus täiesti;
ja rahvas läks üle Jeeriko kohalt." Jos 3:16
Kus me nüüd asume, Mia?
Nüüd oleme Jordani orus ja selle vana Adami linna lähedal,
mille juures Jordani vesi toona Joosua ajal peatus.
Mis juhtus pärast Jordani ületamist?
Kui iisraellased olid laagrisse jäänud
ja püstitanud kaksteist kivi Jordani jõe ületamist meenutama,
käskis Issand Joosual ümber lõigata kõrbes sündinud põlvkonna mehed.
Laagripaik sai nimeks Gilgal, kuna ümberlõikamise kaudu
veeretas Issand nende pealt Egiptuse häbi.
Neli päeva pärast Jordani ületamist pidas rahvas Gilgalis paasapüha.
Talle vere kaudu oli rahvas paasapühal liikvele läinud
ja paasapühal jõudis ta ka kohale.
Kuhu me nüüd pöörame, Mia?
Pöörame Argama küla juures ära peateelt nr 90
ja sõidame siit kasvuhoonete vahelt tänasesse palvepaika.
Kuidas maa oma valdusse võtmine Joosua ajal algas?
See algas sellest,
et Joosua kohtas meest, kes seisis tema ees paljastatud mõõk käes.
Joosua läks tema juurde ja küsis:
"'Kas sa oled meie või meie vaenlaste keskelt?'
Ja tema vastas: 'Ei kumbagi,
vaid ma olen nüüd tulnud kui Issanda sõjaväe vürst!'
Siis Joosua heitis silmili maha
ja kummardas ning küsis temalt:
Mida mu Issand räägib oma sulasele?'
Ja Issanda sõjaväe vürst ütles Joosuale:
'Võta jalatsid jalast, sest paik, kus sa seisad, on püha!'
Ja Joosua tegi nõnda." Jos 5:13-15
Ingleid ei lubata Piiblis kummardada,
nii et enne maa vallutamise algust kohtus Joosua Jeesusega.
Jätame auto seekord siia.
Kõnnime siit veel taamale mäenõlvale palvetama.
Sealt näeb parimini kogu paika,
mille ääres on uus parkimisplats ja äsjanähtud torn.
Teeviitasid siia esialgu veel pole.
Oleme kohal tänases palvepaigas.
Mis koht see on, Jyrki?
Oleme Gilgalis.
Piibel mainib Gilgalit ca 40 korda.
See on huvitav paik, kuna neid tundub Piiblis mitu olevat.
Seda Gilgalit, millest teel lugesime,
on otsinud paljud, kuid täpset asukohta pole leitud.
Tänaseks on kinnistunud arusaam, et Gilgal polegi vaid ühe koha nimi,
vaid sellega mõeldakse üldiselt kohti,
kus iisraellased maale saabudes leeri üles lõid ja Jumalat teenisid.
Ligi kümne aasta eest kaardistasid juudi uurijad iisraellaste laagriplatse
ja leidsid neid mitu.
Kõik Gilgalid, nagu seegi, on inimese jalatalla kujulised.
Viis Gilgalit asuvad täpselt selle tee ääres,
kust maale naasnud Iisraeli rahvas
läks Joosua juhtimisel üles Eebali ja Gerasimi mäe juurde.
See siin Jordani jõe orus Argama küla juures asuv Gilgal
on neist esimene.
Tundub, et iisraellased on hakanud tegema neid suuri jalatalla kujutisi
kohe maale saabudes, sest Jumal oli neile Moosese kaudu tõotanud:
"Iga paik kõrbest, kuhu teie jalatald astub, kuulub teile." 5Mo11:24
Gilgalid olid ka märgiks maa vallutamise kohta.
Piiblis tähendab jalg ka võrdpilti vaenlase tallamisest.
Näiteks Psalmis 47 lauldakse sellest maa vallutamisega seoses:
"Sest Issand, Kõigekõrgem, on kardetav,
ta on kogu ilmamaa suur kuningas.
Tema heidab rahvad meie alla
ja rahvahõimud meie jalge alla." Ps 47:3-4
Vaenlase jalge alla trampimine on ka esimene asi,
mida Piibel Jeesuse kohta ennustab.
Jumal rääkis maole saabuvast Messiast juba Eedeni aias.
"Ta purustab su pea, aga kelle kanda sa salvad." 1Mo3:15
Vaenlase surumine Jumala rahva jalge alla
kuulub ka uue lepingu juurde. Jeesus rääkis sellest nii:
"Vaata, ma olen andnud teile meelevalla
kõndida madude ja skorpionide peal ja vaenlase kogu väe peal
ja miski ei tee teile iial kahju." Lk 10:19
Alustame nüüd täiesti uut faasi Iisraeli mägede eest palvetamises.
Ja see pole sugugi vähem
kui Samaaria vaimus Jeesusele vallutamine.
Oleme seda juba pikalt ette valmistanud.
Esimesel aastal alustasime palvereisidel selle ettevalmistamist,
paludes andeks Efraimi patte,
ja kuulutasime nende üle Jeesuse vere lepitust.
Seejärel kuulutasime Piibli tõotusi sellele maale
ja tänasime selle eest, mida Jumal siin teeb.
Nüüd teisel aastal hakkasime paluma Jesaja juubeliaasta tõotuse põhjal
südame paranemist Efraimile
ja tegime seejärel prohvetliku naasmisretke
põhjamaalt siia Iisraeli mägedele Samaariasse.
Pärast maale naasmist
on aeg Samaaria piirkond palves Jeesuse valitsuse alla võtta.
Samaariamaa on Jumala plaanis algusest peale keskne olnud.
Just Samaarias tõotas Jumal
esimest korda selle maa Aabrahami järglastele.
Ometi on just Samaaria kannatanud pea kogu oma ajaloo vältel
Iisraeli katkisuse pärast ja olukord on ikka veel sama.
Tänapäeval, Iisraeli riigi iseseisvumise eelõhtul,
tegid rahvad plaane selle maa jagamise kohta.
Pärast Iisraeli iseseisvumist jagas Jordaania praktiliselt selle maa
okupeerides Samaaria ja Juuda ning pool Jeruusalemmast.
Rahvad püüavad endiselt Iisraelimaad jagada
oma kahe riigi lahendusega.
Iisraelimaa pole ikka veel terviklik
ja sel Iisraeli jagatusel on pikk ajalugu.
Maa jagunes kaheks juba ligi 3000 aasta eest
ja sel on otsene side südame lõhenemisega.
Piibel räägib sellest nii:
"See sündis Saalomoni vanas eas,
et ta naised pöörasid tema südame teiste jumalate poole;
ta süda ei olnud siiras Issanda, oma Jumala vastu,
nagu oli olnud tema isa Taaveti süda." 1Ku 11:4
Saalomoni südame lõhenemine oli Jumala jaoks nii tõsine asi,
et Ta lasi seepärast lõheneda ka Iisraeli maal ja rahval.
Prohvet Ahija kaudu rääkis ta Saalomoni sulasele Jerobeamile:
"Ma kisun kuningriigi Saalomoni käest ja annan kümme suguharu sinule.
Aga üks suguharu jäägu temale mu sulase Taaveti pärast
ja Jeruusalemma linna pärast,
mille ma olen valinud kõigi Iisraeli suguharude seast." 1Ku 11:31-32
Saalomoni südame jagunemise pärast alandas Jumal Taaveti soo kuningaid,
jättes neile valitseda vaid Juuda hõimu ehk juudid.
Kui Jumal sellest alandamisest räägib, on sellega siiski seotud ka tõotus:
"Sel põhjusel ma alandan Taaveti sugu,
aga mitte alatiseks." 1Ku 11:39
Maa jagunemine toimus kohe pärast Saalomoni surma
ja nii tekkisid lõunapoolne riik Juuda ja põhjapoolne riik Iisrael.
Samaaria piirkonda pole Taaveti järeltulijad
ega nende haldusse jäänud Juuda hõim ehk juudid eriti valitsenud.
1967. a sõjas jäi Samaaria juutide valdusse,
kuid Iisraeli riik pole seda ametlikult endaga ühendanud
ja see on olnud siiamaani juutidele probleemiks.
Taaveti järeltulijate alandamine on kestnud ligi 3000 aastat.
Samaaria naaseb siiski taas Taaveti poja valituse alla.
Jumala plaan on taastada kõik katkine
Taaveti Poja Jeesuse kaudu.
Efeslaste kiri räägib sellest nii:
"Tema on teatanud meile
oma tahtmise saladuse oma hea nõu kohaselt,
mille ta Kristuses oli kavandanud aegade täiuse korraldamiseks,
et Kristuses võtta kokku kõik,
mis on taevas ja mis on maa peal." Ef 1:9-10
See tähendab, et Jeesuses saavad taas terveks
ka katkised südamed ja see maa.
Nagu Saalomoni puhul nägime, on Iisraelimaa ka pilt inimsüdamest.
Jumala eesmärk on terve, jagamatu inimsüda,
ja terve, jagamatu Iisrael.
Südame ja maa jagunemine on sama katkisuse kaks tasandit.
Seepärast on maa vallutamine Jumala plaanide jaoks
ka pilt inimsüdame vallutamisest Jumalale
ja sellega on seotud samad põhimõtted.
Asi on selles, et Jumal on taastamas vaenlase valdusse sattunud maailma
tagasi oma valitsuse alla.
See tähendab nii Iisraelimaa naasmist Tema valitud rahvale,
kuid sedagi,
et Jumala rahva südame maapind vabaneb vaenlase võimu alt.
Vana lepingu ajal andis Jumal füüsilise ümberlõikamise
märgiks lepingust Temaga.
Iisraeli rahvast poldud aga kõrbeteekonna vältel ümber lõigatud.
Et Joosua armee saaks alustada maa vallutamist,
tuli see esimese asjana ümber lõigata.
Joosua aja järel oleme tulnud vanast lepingust uude,
ja nüüd on siin Gilgalis südamete ümberlõikamise aeg.
Jumalaga lepingus elamine eeldab endiselt ümberlõikamist,
kuid Paulus kirjutas:
"Õige ümberlõikamine on südame ümberlõikamine,
mis toimub vaimu, mitte kirjatähe varal." Ro 2:29
Vaimne ümberlõikamine tähendab lihalikkuse kaotamist.
"Temas te olete ka ümber lõigatud kätega tehtamatu ümberlõikamisega,
lihaliku ihu äraheitmisega, Kristuse ümberlõikamisega." Kl 2:11
Ka südame ümberlõikamine on valus.
Kuid vaid selle valuga nõustudes võib saada uue lepingu rikkused.
Vaid tervel, Jumalat usaldaval südamel
on meelevald maa vallutada.
Lihaliku või kahtleva südamega ei saa Jumala tõotusi omada.
Vaenlaselt võib vallutada maa vaid südamega,
mis on vaba vaenlase kontrolli alt.
Südame muutus on võti,
mille alusel ka Efraim selle maa endale saab.
Jumal tõotas prohvet Hesekieli kaudu:
"Ja ma annan teile uue südame ja panen teie sisse uue vaimu.
Ma kõrvaldan teie ihust kivise südame ja annan teile lihase südame.
Ma panen teie sisse oma Vaimu
ja teen, et te käite mu määruste järgi
ja peate mu seadusi ning täidate neid.
Ja te saate elada maal, mille ma olen andnud teie vanemaile;
teie olete minu rahvas ja mina olen teie Jumal." Hs 36:26-28
Palvetame nüüd südame ümberlõikamist endale
ja maale naasvale Efraimile.
Aitäh, Jeesus, selle Messia ümberlõikamise eest,
millega võtad mu südamest lihalikkuse.
Tunnistan, et ainult Sina võid vabastada mind
mu oma rikutud loomuse võimusest.
Aitäh, et Sinu vere hinnaga
on mind lunastatud patu ja vaenlase võimusest.
Aitäh, et oled vabastanud mind osalema oma plaanides.
Näita, Jeesus,
mis valdkondades vaenlasel endiselt mu südames võim on.
Näita, kus olen lasknud vaenlasel ja oma lihal valitseda oma tegude,
kõne ja mõtlemise üle.
Lase Pühal Vaimul paljastada,
kus mind on juhtinud midagi hoopis muud kui Sinu Vaim.
Aitäh, Jeesus, et Sina oled see,
kes annad oma Püha Vaimu ja uue südame ka Efraimile,
nii et ka Efraim vabaneb liha ja vaenlase võimusest
sellesse Püha Vaimuga täidetud ellu, kuhu Sina oled ta kutsunud.
Aluseks nii selle maa vallutamisele kui südame vabanemisele
on Jumala poolt Aabrahamile antud tõotus.
"Ja ma teen su soo paljuks nagu taevatähed
ja annan su soole kõik need maad,
ja sinu soo nimel õnnistavad endid kõik maailma rahvad." 1Mo 26:4
Aabraham uskus Jumala tõotusse oma järglaste ja selle maa kohta.
Kuid eelkõige uskus ta seemnesse,
milles kõik rahvad õnnistatud saavad
ehk Messias Jeesusesse.
Uus Testament avab,
milline Jeesuse kaudu saabuv täielik õnnistus on
ja kuidas see hõlmab täielikku vabanemist kogu vaenlase väest
nii inimsüdames kui kogu maailmas.
Vaid ümberlõigatud, Jumalat usaldav süda
suudab vaimus vallutada maa, mille Jumal on meile andnud.
See ei tähenda vaid põhimõttelist usku Jumala tõotustesse,
vaid maa vallutamine eeldab astumist tõotustele toetudes.
Jumala tõotused muutuvad tõeliseks alles siis,
kui toetume neile kogu oma raskusega.
Siin näeme, kui otseselt iisraellased neid tõotusi võtsid.
See rohkem kui 100 meetri pikkune jalatald kuulutab sedagi,
et nii vaenlase väed,
mis on püüdnud takistada Jumala plaani teostumist
selle maa ja Iisraeli rahva jaoks, on jalge alla tallatud.
Samuti saavad ka kõik jõud,
mis püüavad Samaariat oma võimuses hoida
ja takistada Iisraeli põhjapoolsete hõimude naasmist oma maale,
maha tallatud,
sest Jumal peab oma tõotust Aabrahamile ja viib selle ellu.
Lõplik maa vallutamine toimub siiski Vaimu relvadega.
"See ei sünni väe ega võimu läbi,
vaid minu Vaimu läbi, ütleb vägede Issand." Sk 4:6
On aeg haarata Jumala tõotustest ja kasutada Vaimu relvi
Samaaria võtmiseks Jeesuse valitsuse alla.
Aitäh, Isa, et meile on sündinud laps,
meile on antud Poeg, kelle õlgadel on valitsus
ja tema nimi on: Imeline Nõuandja, Vägev Jumal,
Igavene Isa, Rahuvürst.
Aitäh, Isa, et valitsus on suur
ja rahu kestab igavesti Taaveti troonil ja tema kuningriigis.
Aitäh, Isa, et Sinu ees ei pea vastu ükski vaenlase võim,
vaid Sina täidad oma tõotuse oma rahvale.
Kuningas Jeesuse ees murduvad aastatuhandeid kestnud ahelad,
mis on Samaariat vangis hoidnud.
Jeesuse nimes kuulutame, et Samaariale kuulub vabadus.
Tulgu Samaariale vabadus kõigest,
milles see on olnud vaenlase võimuses.
Messias Jeesuse, kogu Iisraeli ja kogu maailma vabastaja nimel.
Aamen.
Juba Joosua ajal oli Jeesus see,
kes koos Jumala vägedega tuli seda maad vallutama.
Ka siis võttis Ta inimesed sellele vallutusretkele kaasa.
Meil on nüüd võimalus osaleda Jeesuse vallutusretkes Samaarias.
Isegi Joosua ja Kaaleb ei läinud kahekesi seda maad vallutama,
kuigi nad uskusid Jumala tõotustesse nii nagu peab.
Selle asemel tõstis Jumal selle maa vallutamiseks armee,
mis lootis Jumala tõotustele
ja oli valmis järgima Tema juhiseid Tema üleloomulikus jõus.
Meie oleme Tema palvearmee.
Selle liikeveleminek toimub nii,
et võite adopteerida siit Samaariast oma küla
ja palvetada ustavalt selle eest.
Palvet koordineerib Soomes Samaaria meeskond
ja registreeruda võib aadressil samariatiimi@gmail.com
Meeskond loosib siis igale palvetajale ja palvegrupile
ühe neist Samaaria piirkonna ca 300st külast ja linnast.
Nüüd on aeg tõsta süstemaatilist palvet
Samaaria ja nende elanike eest,
et Samaaria valmistuks oma Kuningat vastu võtma.
Järgmisel palvereisil jätkame ka ühiselt
maa vallutamist vaimus.
Valmistagem järgmist reisi juba palves ette!
Palvereisidel võib osaleda ka neid rahaliselt toetades.
TV7 Eesti kanalit saab toetada helistades annetustelefonil:
900 1777 (kõne hind 7 euri).
Lisainfo: www.tv7.ee
Tõlge: Monika Jaaguri